b'\n_START_ARTICLE_\nSeminar\n_START_PARAGRAPH_\nSeminar je oblika dinami\xc4\x8dnega pou\xc4\x8devanja oz. izobra\xc5\xbeevalnega treninga v skupini, namenjenega odraslim, ki se izvaja v akademskih ustanovah (visoke in vi\xc5\xa1je \xc5\xa1ole, fakultete) ali v gospodarskih oz. negospodarskih organizacijah za zaposlene._NEWLINE_Beseda seminar izhaja iz latinske besede seminarium, kar pomeni\xc2\xa0\xc2\xbbseme\xc2\xab\xc2\xa0oz. \xc2\xbbsemeni\xc5\xa1\xc4\x8de\xc2\xab\xc2\xa0- prostor v zemlji, v katerega se polo\xc5\xbei seme._NEWLINE_Z organizacijskega vidika se seminar nana\xc5\xa1a na manj\xc5\xa1o homogeno skupino udele\xc5\xbeencev (obi\xc4\x8dajno med 6 in 12), ki so zdru\xc5\xbeeni z namenom realizacije istih ciljev, ki pa so lahko od udele\xc5\xbeenca do udele\xc5\xbeenca individualizirani/personalizirani. Seminar se navadno izvede v okviru enega ali ve\xc4\x8d nekajurnih dnevnih sre\xc4\x8danj, pri \xc4\x8demer pa morajo vsi udele\xc5\xbeenci ves \xc4\x8das aktivno sodelovati. Med posameznimi sre\xc4\x8danji lahko udele\xc5\xbeenci po navodilu vodje seminarja (trenerja) izvajajo tudi samostojne izobra\xc5\xbeevalne aktivnosti (seminarske naloge)._NEWLINE_S socialnega vidika seminar vzpostavlja oz. poglablja medsebojni stik/odnos med udele\xc5\xbeenci ter stik/odnos trenerja z udele\xc5\xbeenci._NEWLINE_Z izobra\xc5\xbeevalnega vidika seminar vpliva na razvoj ve\xc5\xa1\xc4\x8din in kompetenc udele\xc5\xbeencev, kot so naprimer: upravljanje s \xc4\x8dasom, upravljanje s stresom, komunikacija, argumentacija, aktivno poslu\xc5\xa1anje, prezentacija, re\xc5\xa1evanje problemov, motivacija, timsko delo, vodenje._NEWLINE_Uspeh seminarja je odvisen od spretnosti vodje (trenerja) in njegove sposobnosti upravljanja dinamike skupine.'